Die Menlo-Orkes is een van die gewilde kultuuraktiwiteite by Die Hoërskool Menlopark. Meeste van die orkeslede is ook leerders by Die Hoërskool Menlopark se Musiekakademie.
Die Menlo-Orkes bestaan tans uit 30 orkeslede wat onder andere die volgende instrumente speel: alt-viool, kontrabas, drom, elektriese kitaar, fluit, sintetiese klavier, klassieke kitaar, saxofoon, tjello, trompet en viool. Hulle is by die Suid-Afrikaanse Konsert- en Marsorkesvereniging (SAMOV) geaffilieer. Oefening is Woensdagaande van 14:15-16:00 in die saal en een keer per jaar word 'n orkeskamp gereël waartydens daar baie musiek en jolyt gemaak word. Absolut Orkes!
Die Menlo-orkes is in 2011 begin en het sommer gou op die hartsnare van die skool getokkel. As naaswenners in die Nasionale kompetisie in 2013 laat hulle nie gras onder hulle voete groei nie (soos diegene,wat al in die orkesstoor was, sal weet).
Die hoofdoel van die orkes is om 'n waardering vir musiek as kunsvorm te kweek. Selfdisipline, stiptelikheid en ywer is die pilare waarop ons Menlo-orkes drome berus. Ons weet dat hierdie waardes nie net in die musiekwêreld geld nie, maar in elke faset van die lewe. Daarom weet ons dat enige Parkie wat aan die einde van sy/haar skoolloopbaan die orkes verlaat enige valsnote wat op die lewenspad kom ook sommer maklik sal kan stem.
Absolut Menlo-magic op note
Hierdie Menlo-musici ontvang 'n A++ by die Afrikaanse kunsvereniging sowel as die beker vir die beste Ligtemusiek ensemble. Hulle vermaak verskillende gehore met groot sukses van skoolfunksies, troues en prysuitdelings tot op die verhoog van die Atterburyteater.
Die talentvolle lede van hierdie ensemble het twee dinge in gemeen: 'n liefde vir musiek en 'n vol skedule! Daarom is die inoefening van musiekstukke by die huis (backstage) van kardinale belang en die Donderdag uurlange oefensessie, dien slegs as verhoog vir die saamspeel en inkleur van die gekose stukke. Bladlees is 'n vereiste om lid te wees van die ensemble. Juffrou Colleen kies en verwerk die musiek sodat die musiek aanpas by die lede en hulle vlakke van vordering.
Die repertoire van die ensemble sluit musiek van verskillende genres in: klassiek, "Latin-American", ligte musiek en jazz-style sorg dat die musikante blootstelling kry in al hierdie musiekstyle en enige gehoor kan bekoor. Juf. Colleen probeer ook om musiekstukke aan te durf en die verwerkings so te doen dat elke lid van die ensemble 'n beurt kry om as solis op te tree.
Die lede van die ensemble neem swaar afskeid van die matrikulante wat 'n ongelooflike bydrae tot die suksesse van die afgelope vier jaar was, naamlik Adrian Noomè (saxofoon), Lisa Becker (klarinet) en Klara Eybers (viool).
Leerders wat 'n instrument bespeel, goed kan bladlees en graag deel wil wees van hierdie Menlo-ensemble, kan juffrou Colleen in die Musieksentrum kontak vir 'n oudisie.
Orkesbestuurder: Vihann Oosthuizen
Vihann Oosthuizen is bekend vir sy oorspronklike liedjies wat sy Lewenswetenskap-leerlinge tot in hulle eksamens kan onthou en is die Menlo-Orkes se bestuurder. Met sy passie vir elke Menlo-musikant én musiek maak hy seker dat die Menlo-"musiekfabriek" die hoogste note nastreef met absolut musikale toewyding.
Die Menlo-orkes neem jaarliks deel aan die nasionale Eisteddfod en tree ook op in die Staatsteater by die Tshwane Jeug Kunstefees. Kunsaande is volop op die Menlo-kultuurkalender en die orkes loop nie sommer 'n geleentheid mis om musiek te maak nie. Ons beplan ook 'n samespel met die Menlo Drama- Akademie in die nabye toekoms. Orkeslede tree op as agtergrondmusiek en as hoofitems by verkskeie geleenthede waar slegs een, twee of 'n ensemble benodig word.
Een van die hoogtepunte van die jaar is die Tres Scholarum waar ons saam met Garsfontein en Waterkloof aan massa-items deelneem.
Olli, Bermuda en Darth
Sluit gerus by die Menlo-orkes aan en ontdek Olli, Bermuda en Darth-die geheimsinnige simbole van die Menlo-orkes ...
Hier in die Menlo-orkes praat ons 'n eie taal en bekoor ons met musiek die harte so ver ons note dwarrel!
Ons orkes skuif graag instrumente om nog 'n Menlo-musikant te verwelkom wat deel wil wees van ons asembenemende "musiekfabriek". Die enigste voorvereiste is 'n liefde vir musiek en passie en die Menlo-hartklop wat kan bydrae om ons orkesdroom van hoë musikale hoogtes te bereik.
Ons benodig nog verskeie musikante vir die volgende instrumente: klarinet, fluit, dwarsfluit, skuiftrompet, bariton horing, mellofoon, viool, alt-viool en tuba om net 'n paar te noem.
Ons koop ook graag instrumente oor of neem ope hande instrumente wat in iemand se pad staan oor, want in ons orkes maak ons vinnig plek.